b'\n_START_ARTICLE_\nSipulinurmikka\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nSipulinurmikka kasvaa tavallisesti noin 15\xe2\x80\x9330 cm korkeaksi. Kasvin tyvi on sipulimaisesti turvonnut ja paksujen, vanhojen, harmaankuultavien lehtituppien peitt\xc3\xa4m\xc3\xa4. Miltei rihmamaiset, ohuet lehdet ovat 3\xe2\x80\x936 cm pitki\xc3\xa4 ja 1\xe2\x80\x931,5 mm leveit\xc3\xa4. Lehtilapa on tasasoukka, k\xc3\xa4rki keulamainen ja lehtilavan keskisuonen molemmin puolin on vaaleanvihre\xc3\xa4 juova. Lehden kieleke on 2\xe2\x80\x933 mm pitk\xc3\xa4 ja suippo. Lehtituppi on avoin. Sipulinurmikan r\xc3\xb6yhy on 3\xe2\x80\x934 cm pitk\xc3\xa4, kartiomainen ja kapeahko. T\xc3\xa4hkyl\xc3\xa4t ovat 2\xe2\x80\x9310-kukkaisia, litteit\xc3\xa4, puikeita tai soikeita ja tavallisesti itusilmuisia ja lopulta ruskehtavia. Kaleet ja ulkohelve ovat ter\xc3\xa4v\xc3\xa4selk\xc3\xa4isi\xc3\xa4. Ulkohelve on viisisuoninen ja vihneet\xc3\xb6n. Sipulinurmikka kukkii Suomessa kes\xc3\xa4kuussa.\n_START_SECTION_\nLevinneisyys\n_START_PARAGRAPH_\nSipulinurmikan p\xc3\xa4\xc3\xa4levinneisyysalue ulottuu Pohjois-Afrikasta, Pyreneiden niemimaalta ja Ranskasta it\xc3\xa4\xc3\xa4n l\xc3\xa4pi Etel\xc3\xa4- ja Keski-Euroopan Turkkiin, Ukrainaan, Etel\xc3\xa4-Ven\xc3\xa4j\xc3\xa4lle ja Keski-Aasiaan saakka. Satunnaisemmin lajia tavataan Englannissa, Skandinavian ja Suomen etel\xc3\xa4osissa, Pohjois-Saksassa ja -Puolassa, Baltiassa ja L\xc3\xa4nsi-Ven\xc3\xa4j\xc3\xa4ll\xc3\xa4. Tulokkaana laji on levinnyt my\xc3\xb6s Yhdysvaltoihin ja Australiaan._NEWLINE_Suomessa sipulinurmmikka on hyvin harvinainen uustulokas. Sit\xc3\xa4 on tavattu joissakin Suomenlahden ja Pohjanlahden rannikkokaupungeissa sek\xc3\xa4 Etel\xc3\xa4-Suomessa my\xc3\xb6s sis\xc3\xa4maassa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nSipulinurmikka viihtyy kuivilla kasvupaikoilla erityisesti hiekkamaalla. Suomessa sit\xc3\xa4 on tavattu satamissa, myllyill\xc3\xa4, rautateill\xc3\xa4 ja kallioniityill\xc3\xa4.'